text: Kampklædt politi stormede lejlighed i Kolding
  19 juli 2016 kl. 14.16
  En større gruppe politibetjente var tirsdag eftermiddag samlet omkring et lejlighedskompleks på Knud Hansens Vej i Kolding. 
  Omkring 11 betjente, 5 politivogne, 1 hundepatrulje, en lægebil og ambulance var samlet på Knud Hansens Vej i Kolding. Det fortalte Stefan Jørgensen fra TV SYD, der var på stedet.
  - Aktionen skyldes, at politiet kl.14.32 fik en melding om et indbrud på Agtrupvej i Kolding. De sporede gerningsmanden til Knud Hansens Vej, og udfra de oplysninger de havde, formodede politiet, at gerningsmanden var i besiddelse af et våben, siger Henrik Dam, vagthavende ved Sydøstjyllands politi, til TV SYD.
  Politiet var samlet omkring lejlighedskomplekset og var massivt til stede på adressen, og betjente klædt i sikkerhedsveste og hjelme gik op i lejligheden med pistolerne trukket, fortalte Stefan Jørgensen.
  - To mænd i 30-års alderen blev anholdt efter dagens aktion på Knud Hansens Vej. Politiet formoder, at de begge havde været med til at begå indbruddet på Agtrupvej, siger Henrik Dam, vagthavende ved Sydøstjyllands politi.
  